Kerk is meer as data | Netwerk24
Deur Stephan Joubert 19 November 2019 00:00
"Ons is besig met datasuiwering. Is julle nog lidmate van ons kerk?" So lui 'n boodskap van 'n gemeente waar ons baie jare gelede was en wat uit die bloute op my skerm verskyn. Toe wonder ek of kerklike data steeds die pas aangee? Kwalifiseer jy net vir lidmaatskap as jou naam op 'n plaaslike gemeente se boeke is?
Ja, goeie kerklike administrasie is nodig. Maar is die tongtippietoets regtig nog hier in 2019 dat jy ingeskryf moet wees op die een of ander gemeente se boeke?
Matteus 16 leer my wat die hart van kerkwees is. Jesus sê hier dat Hy sy kerk bou op die belydenis dat Hy die Christus is. Ook onderstreep Jesus in Matteus 18 daar waar twee of drie in sy Naam vergader, daar is Hy in hul midde.
Kerkwees is die samekoms van gelowiges om die Here­ te aanbid. Kerk gebeur om die regte belydenis en die regte gesamentlike belewenis van ons geloof. Mense is nooit kerklike data nie.